
ПЕРЦЕПЦИЈА ГРАЂАНА СРБИЈЕ О КОРУПЦИЈИ У ЈАВНОМ СЕКТОРУ - ПРАВНА И СОЦИЈАЛНО-ЕКОНОМСКА КОМПОНЕНТА 
 
Апстракт
Корупција као појавни облик криминалитета спада у традиционални криминалитет и стара је колико и само друштво. Овај облик криминалитета са друштвеноекономским развојем поприма разне специфичне појавне облике због чега и сузбијање ове негативне друштвене појаве постаје све комплексније. Корупција је постала незаобилазна детерминанта сваке државе и друштва која у себи садржи бројне факторе негативних токова интереса појединаца и колективитета. Те негативности су један од основних узрока великог економског раслојавања у нашем друштву са свим социјалним и политичким последицама које то раслојавање са собом доноси. Иако постоји свест грађана о штетности ове појаве важна је њихова перцепција корупције и то посебно у јавном сектору. У овом раду, аутори се баве проблематиком правне и социјалноекономске компоненте перцепције грађана Србије о корупцији у јавном сектору. Посебно је обрађена проблематика корупције као  фактора угрожавања економског и социјалног система. Обрађена су и коруптивна кривична дела према позитивном кривичном законодавству са посебним освртом на статистичке податке који се односе на ова кривична дела. У раду су приказани и резултати емпиријског истраживања у вези са ставовима грађана о корупцији у јавном сектору у Републици Србији.
Кључне речи: корупција, јавни сектор, грађани, кривично право, економски систем, социјални систем.
SERBIAN CITIZENS' PERCEPTION OF CORRUPTION IN THE PUBLIC SECTOR - LEGAL AND SOCIAL-ECONOMIC COMPONENT
Abstract
Corruption as a form of criminality belongs to traditional criminality and is as old as society itself. This form of criminality takes various specific forms with socio-economic development, which is why the suppression of this negative social phenomenon becomes more and more complex. Corruption has become an unavoidable determinant of every state and society, which contains numerous factors of negative flows of interests of individuals and collectivities. These negativities are one of the main causes of the great economic stratification in our society with all the social and political consequences that stratification brings with it. Although citizens are aware of the harmfulness of this phenomenon, their perception of corruption is important, especially in the public sector. In this paper, the authors deal with the issue of the legal and socioeconomic components of Serbian citizens' perception of corruption in the public sector. The issue of corruption as a factor endangering the economic and social system was specially addressed. Corrupt criminal acts according to positive criminal legislation were also dealt with, with special reference to statistical data related to these criminal acts. The paper also presents the results of empirical research regarding citizens' attitudes about corruption in the public sector in the Republic of Serbia.

УВОДНЕ НАПОМЕНЕ
Корупција као незаобилазна детерминанта сваке државе и друштва, у себи садржи бројне факторе негативних токова интереса појединаца и колективитета. Те негативности су један од основних узрока великог економског раслојавања у нашем друштву са свим социјалним и политичким последицама које то раслојавање са собом доноси. Корупција разједа економску основу друштва и узрокује поремећаје у правном, социјалном, економском, финансијском и политичком систему. Својим инструментима деловања, обично под плаштом правних и економских реформи, корупција производи економски хаос и даље раслојавање друштва. 
Проучавајући инструменте и негативне токове корупције, теорија и пракса указују на неопходност и потребу примене одређених инструмената заштите, који имају задатак да пред државу, односно пред грађане, успоставе систем одрживог механизма супротстављања овом девијантном понашању појединаца и група. У зависности од тога у којој се мери носиоци власти придржавају система супростављања корупцији, изводе се закључци да ли је систем заштите остварив или није. 
Садржина појединих инструмената супротстављања се стално мора проверавати у пракси. Само тако се стварају услови да тај систем буде одржив. Систем и политика супротстављања се обликује под дејством различитих услова, међу којима научна истраживања и теорија, немају увек водећу улогу. Зато систем супротстављања корупцији не треба да буде постављен апстрактно, нити изван датог економског и социјалног амбијента као и изван општег интереса друштва. Садржина овог система мора бити заснована на јасно одређеним циљевима, мерама и инструментима, који полазе од правних, економских, политичких и социјалних прилика које владају у датом друштву. 
Предмет истраживања у овом раду је корупција у јавном сектору. Јавни сектор у једној држави треба да буде стабилан и на сваки начин заштићен од спољних и унутрашњих негативних утицаја, при чему се мора водити рачуна да он својим деловањем не уноси поремећај у привредне токове. 
Циљ рада је да се сагледају негативни токови корупције у јавном сектору, те да се провери да ли и у којој мери подизање нивоа друштвене одговорности грађана може бити инструмент супротстављања корупцији. 
Основна хипотеза је да подизање нивоа друштвене одговорности може допринети изградњи система супротстављања корупцији и јачању система заштите од девијантног понашања појединаца и група. 

КОРУПЦИЈА И ЈАВНИ СЕКТОР
Јавни сектор је по својој садржини конгломерат различитих подсектора, с тим да је најважнији државни буџет или сектор власти (Милошевић & Цвјетковић Иветић, 2018, р. 22). Иако је сектор власти разуђен систем, чија се структура и обим разликује од државе до државе, он има ипак извесна општа обележја у свим државама, и то: његово функционисање се одвија у специјалном систему правила и уз непосредан политички надзор (Стиглиц, 2008, р. 4).
Зависно од полазне основе, одређење јавног сектора понекад може изазвати недоумицу. Полазећи од система плата запослених, у Републици Србији јавни сектор, обухвата: државне органе; органе аутономне покрајине, органе јединица локалне самоуправе; друге органе и организације које оснива Република Србија, аутономна покрајина или јединица локалне самоуправе; јавне агенције и организације на које се примењују прописи о јавним агенцијама; јавне службе које се финансирају из буџета Републике Србије, аутономне покрајине и јединице локалне самоуправе, односно из доприноса за обавезно социјално осигурање и организације обавезног социјалног осигурања (Закон о систему плата запослених у јавном сектору, 2016, 2017, 2018, 2019, 2020, 2021, чл. 1, ст 2). Ако за полазну основу узмемо обухват корисника у оквиру буџетског система, у Републици Србији, према Закону о буџетском систему (Закон о буџетском систему, 2009, 2010, 2011, 2012, 2013, 2014, 2015, 2016, 2017, 2018, 2019, 2020, 2021, 2022, чл. 2, ст. 1, тач. 13.), јавни сектор је део националне економије који обухвата сектор државе, као и нефинансијска предузећа под државном контролом која се првенствено баве комерцијалним активностима. Дакле, подсистем јавног сектора чине и предузећа у власништву државе. Као корисник у оквиру буџетског система, поред предузећа у власништву државе могу се јавити и непрофитне организације. Под ову категорију се подводе непрофитне организације које су финансиране и контролисане од стране државе (нпр. различите фондације и установе) (Милошевић & Цвјетковић Иветић, 2018, р. 22). Имајући у виду наведено, од посебног је значаја сузбијање корупције у јавном сектору. Бројност и разноликост обухвата токова савремене привреде, па тиме и токова у оквиру јавног сектора као дела националне економије, прожет је низом појавних облика корупције, која на најсуптилнији начин разара начело пословности, етичности и моралности. 
Корупција је друштвено негативна појава која је настала од самог постанка људског друштва и формирања првих држава, развијала се и добијала своје појавне облике, у зависности од историјски датих социјалних, економских, политичких и других услова, наносећи, својом неморалном, асоцијалном и противправном суштином, штетне последице друштву (Јелачић, 1996, р. 42). Корупција је комплексна друштвено неприхватљива појава за коју не постоји јединствена дефиниције како у теорији, тако и у законодавству. Па тако, корупција подразумева подмићивање и сваки други облик понашања у вези са лицима којима су поверена овлашћења у јавном или приватном сектору, а која крше обавезе које проистичу из њиховог статуса јавних службеника, приватно запослених, независних агената или неких других лица, при чему су та понашања усмерена ка стицању неприкладне користи било које врсте за њих саме или друга лица (Explanatory Report to the Criminal Law Convention on Corruption, 1999). Под корупцијом подразумевамо скуп радњи којима носилац јавне функције, злоупотребљавајући свој положај и овлашћења противправно стиче неприкладну корист за себе или друга лица (Милошевић & Субошић, 2009, рр. 474-487). То је процес противправне размене, између учинилаца из јавне сфере и учинилаца из приватне, нарочито привредне сфере, с тенденцијом успостављања структурисане мреже, планирања или искључивања „трећих“ (општих интереса или приватне конкуренције), у корист личних интереса (Queloz, 1996, р. 1). Корупција је однос који настаје коришћењем службеног или друштвеног положаја или утицаја ради стицања недозвољене користи за себе или другога (Закон о спречавању корупције, 2019, 2021, 2022, чл. 2, ст. 1, тач. 1. – у даљем тексту: Закон о спречавању корупције).

КОРУПТИВНА КРИВИЧНА ДЕЛА
Према Закону о спречавању корупције, корупција је шире одређена у односу на  бића коруптивних кривичних дела прописаних Кривичним закоником, као и посебним кривичним законодавством и односи се на све оне ситуације у којима одређено лице предузима радње у приватном интересу, а не у интересу њему поверених овлашћења. У криминолошком смислу, корупција је појавни облик криминалитета која у кривичном законодавству Републике Србије обухвата не мали број кривичних дела. Осим физичких лица, у законодавству Републике Србије предвиђена је и одговорност правних лица за извршена кривична дела (Закон о одговорности правних лица за кривична дела, 2008, чл. 1). У нашем праву нису ограничена кривична дела за која може одговарати правно лице (numerus clausus), тако да у обзир начелно долазе сва дела предвиђена у основном или споредном кривичном законодавству (Вуковић, 2022, р. 278), што значи да је правно лице кривично одговорно и за коруптивна кривична дела. 
Коруптивна кривична дела прописана у Кривичном законику су: у Глави 15 - Кривична дела против изборних права: давање и примање мита у вези са гласањем (Kривични законик, 2005, 2009, 2012, 2013, 2014, 2016, 2019, чл. 156 – у даљем тексту КЗ); у Глави 22 - Кривична дела против привреде: злоупотреба положаја одговорног лица (КЗ, чл. 227), злоупотреба у вези са јавном набавком (КЗ, чл. 228), злоупотреба у поступку приватизације (КЗ, чл. 228а), закључење рестриктивног споразума (КЗ, чл. 229), примање мита у обављању привредне делатности (КЗ, чл. 230), давање мита у обављању привредне делатности (КЗ, чл. 231); у Глави 33 - Кривична дела против службене дужности: злоупотреба службеног положаја (КЗ, чл. 359), превара у служби (КЗ, чл. 363), проневера (КЗ, чл. 364), трговина утицајем (КЗ, чл. 366), примање мита (КЗ, чл. 367), давање мита (КЗ, чл. 368).  
[bookmark: str_113][bookmark: clan_101]У Закону о спречавању корупције, којим се уређује правни положај, надлежност, организација и рад Агенције за спречавање корупције, правила о спречавању сукоба интереса при обављању јавних функција, кумулација јавних функција, пријављивање имовине и прихода јавних функционера, поступак у коме се одлучује о постојању повреде овог закона и друга питања која су значајна за спречавање корупције (Закон о спречавању корупције, чл. 1), прописано је још једно коруптивно кривично дело непријављивање имовине и прихода или давање лажних података о имовини и приходима (Закон о спречавању корупције, чл. 101-102).  У вези са овим кривичним делом, посебно је важно нагласити да су прописане правне последице осуде, и то: престанак јавне функције, односно престанак радног односа и забрана стицања јавне функције у трајању од десет година од дана правноснажности пресуде.
Осим коруптивних кривичних дела, у Закону о спречавању корупције прописани су: прекршаји јавних функционера (Закон о спречавању корупције, чл. 103), прекршаји одговорног лица у органу јавне власти (Закон о спречавању корупције, чл. 104),  прекршаји правног лица (Закон о спречавању корупције, чл. 105) и прекршаји физичког лица (Закон о спречавању корупције, чл. 106). Осим тога, од посебног значаја у сузбијању корупције је прекршај прописан Законом о јавним набавкама (Закон о јавним набавкама, 2019, 2023, чл. 236 ст. 1, тач. 2.) који чини онај наручилац који додели уговор о јавној набавци без претходно спроведеног поступка јавне набавке.  
Оно што је такође важно истаћи, а што представља добар и важан показатељ адекватног система сузбијањa корупције у јавном сектору је то што је прописано застаревање за прекршаје (Закон о спречавању корупције, чл. 107), односно да се прекршајни поступак за прекршаје прописане Законом о спречавању корупције не може покренути ако протекне пет година од дана када је прекршај учињен. Поред тога, прекршајни поступак за прекршаје из Закона о јавним набавкама не може се покренути ако протекну три године од дана учињеног прекршаја. Ово је искоришћена законска могућност из Закона о прекршајима да може да се, за прекршаје из области спречавања корупције и јавних набавки, пропише и дужи рок застарелости у односу на општи рок од једне године од дана када је прекршај учињен, али не дужи од пет година (Закон о прекршајима, 2013, 2016, 2019, 2022, чл. 84 ст. 5-6).
У вези са сузбијањем корупције од значаја је спречавање сукоба интереса јавних функционера, који је према Закону о спречавању корупције (Закон о спречавању корупције, чл. 41)  ситуација у којој јавни функционер има приватан интерес који утиче, може да утиче или изгледа као да утиче на обављање јавне функције, док се под приватним интересом подразумева било каква корист или погодност за јавног функционера или повезано лице. Повезано лице у смислу овог закона (Закон о спречавању корупције, чл. 2, ст. 1, тач. 6.) је члан породице јавног функционера, крвни сродник јавног функционера у правој линији, односно у побочној линији закључно са другим степеном сродства, као и физичко или правно лице које се према другим основама и околностима може оправдано сматрати интересно повезаним са јавним функционером. 
Међутим, када се говори о сукобу интереса, важно је указати на дефиницију сукоба интереса према Закону о здравственој заштити (Закон о здравственој заштити, 2019, 2023, чл. 234) која представља ситуацију у којој здравствени радник, односно здравствени сарадник има приватни интерес који утиче, може да утиче или изгледа као да утиче на непристрасност и објективност здравственог радника, односно здравственог сарадника у обављању здравствене делатности, односно послова здравствене заштите. У смислу овог закона под приватним интересом сматра се било каква корист или погодност за здравственог радника, односно здравственог сарадника, чланове његове уже породице или физичка и правна лица која се оправдано могу сматрати интересно повезаним. Оно што је изазвало реакцију стручне и научне јавности јесте одредба чл. 234 ст. 6 овог закона према којој је дозвољено исказивање захвалности у виду поклона мање вредности, односно рекламног материјала и узорака, који није изражен у новцу или хартијама од вредности и чија појединачна вредност не прелази 5%, а укупна вредност не прелази износ једне просечне месечне плате без пореза и доприноса у Републици Србији, и да се то не сматра корупцијом, сукобом интереса, односно приватним интересом, у складу са законом. Ова законска одредба нужно је наметнула питање да ли је на овај начин створен услов за својеврсно озакоњење примања и давања мита.
Посебно значајно место у сузбијању корпуције у јавном сектору има легислатива која се односи на заштиту узбуњивача. Наиме, одредбе о спољашњем узбуњивању се односе на ову проблематику (Закон о заштити узбуњивача, 2014, чл. 12, 18).  
  
СУЗБИЈАЊЕ КОРУПТИВНИХ КРИВИЧНИХ ДЕЛА

У Републици Србији су формирана посебна одељења за сузбијање корупције Виших јавних тужилаштава и Виших судова у Београду, Краљеву, Нишу и Новом Саду, при чему у појединим предметима, под условима предвиђеним законом, може поступати и Тужилаштво за организовани криминал (Закон о организацији и надлежности државних органа у сузбијању организованог криминала, тероризма и корупције, 2016, 2018, 2023, чл. 5). Од 2018. године са радом је почела мрежа јавних тужилаштава и судова, чији су запослени посебно обучени и специјализовани за борбу против корупције.
Сузбијање коруптивних кривичних дела најбоље показују статистички подаци који се налазе на званичном сајту Министарства правде Републике Србије (Министарство правде, 1. април 2024), а односе се на рад посебних одељења корупције Врховног јавног тужилаштва и Врховног суда, као и на рад Тужилаштва за организовани криминал. Према овим подацима (Табела 1), број кривичних дела против службене дужности који се води пред посебним одељењима ВЈТ за сузбијање корупције и посебним одељењима виших судова за сузбијање корупције у периоду од 2018. до 2022. године показује тенденцију раста, али и изражени проблем нерешених пријава из ранијег периoда. Укупан број оптужених лица након истраге за кривична дела против службене дужности током посматраног периода износио је 516. Укупан број осуђених лица на казну затвора за кривична дела против службене дужности током посматраног периода износио је 317. Овакво кретање оптужења доводи се у везу са капацитетима правосудног система Републике Србије: „Могуће је да је овакво кретање оптужења и осуда повезано са капацитетима правосудног система Србије који годишње може да обради и процесуира један одређени број кривичних дела“ (Радовић-Стојановић, 2021, рр. 11-12).
	КРИВИЧНА ДЕЛА
	2018
	2019
	2020 
	2021 
	2022

	Члан 359 злоупотреба службеног положаја
Члан 363 превара у служби
Члан 364 проневера 
Члан 366 трговина утицајем
Члан 367 примање мита
Члан 368 давање мита
	
	
	
	
	

	БРОЈ ЛИЦА

	По нерешеним пријавама из ранијег периoда  
	
	2480
	2803
	2946
	3093

	укупно новопримљених пријава
	4895
	2718
	2082
	2349
	2081

	решење о одбачају кривичне пријаве
	1831
	1648
	1670
	1696
	1763

	оптужни предлог
	262
	362
	241
	256
	201

	непосредна оптужница
	11
	11
	6
	15
	13

	наредба о спровођењу истраге
	190
	310
	100
	160
	90

	оптужeнo након истраге 
	45
	98
	128
	153
	92

	ОСУЂУЈУЋЕ ПРЕСУДЕ

	затвор
	42
	94
	50
	64
	67

	условне осуде
	
	
	91
	
	92

	споразум о признању кривичног дела
	164
	258
	120
	115
	97

	ослобађајуће пресуде
	
	13
	36
	13
	24

	одбијајуће пресуде
	
	3
	1
	2
	26


Табела 1: Збирни преглед кривичних дела против службене дужности за која су поступци вођени пред посебним одељењима ВЈТ за сузбијање корупције и посебним одељењима виших судова за сузбијање корупције (2018 – 2022)
Укупан број оптужених лица за кривична дела против службене дужности у постуку који води Тужилаштво за организовани криминал (Табела 2), током посматраног периода износио је 39. Укупан број осуђених лица на казну затвора за кривична дела против службене дужности у постуку који води Тужилаштво за организовани криминал током посматраног периода износио је 46. 
	КРИВИЧНА ДЕЛА
	2018 
	2019 
	2020 
	2021 

	Члан 359 злоупотреба службеног положаја
Члан 363 превара у служби
Члан 364 проневера
Члан 366 трговина утицајем
Члан 367 примање мита
Члан 368 давање мита
	
	
	
	

	БРОЈ ЛИЦА
	

	
по нерешеним пријавама из ранијег периoда  
	21
	14
	6
	11

	укупно новопримљених пријава ( рубрика 3+4-5)
	210
	107
	74
	91

	решење о одбачају кривичне пријаве
	192
	109
	53
	45

	оптужни предлог
	1
	1
	1
	4

	непосредна оптужница
	0
	0
	0
	0

	наредба о спровођењу истраге
	14
	5
	13
	15

	оптужeнo након истраге 
	10
	15
	11
	18

	укупно оптужених лица 
	11
	16
	12
	

	ОСУЂУЈУЋЕ ПРЕСУДЕ

	затвор
	17
	8
	11
	10

	условне осуде
	1
	5
	1
	0

	споразум о признању кривичног дела
	4
	6
	1
	10

	ослобађајуће пресуде
	
	6
	36
	5

	одбијајуће пресуде
	
	2
	0
	0


Табела 2: Збирни преглед кривичних дела против службене дужности за која су поступци вођени пред Тужилаштвом за организовани криминал (2018 – 2021)
Број кривичних дела против привреде за која се поступци воде пред посебним одељењима ВЈТ за сузбијање корупције и посебним одељењима Виших судова за сузбијање корупције у периоду од 2018. до 2022. године (Табела 3) показује тенденцију смањења, али и проблем нерешених пријава из ранијег периoда. Укупан број оптужених лица за кривична дела против привреде током посматраног периода износио је 348. Укупан број осуђених лица на казну затвора за кривична дела против привреде током посматраног периода износио је 144.
	КРИВИЧНА ДЕЛА
	2018 
	2019 
	2020 
	2021 
	2022 

	Члан 227 злоупотреба 
Члан 228  злоупотреба у вези са јавном набавком
положаја одговорног лица
Члан 228а злоупотреба у поступку приватизације 
Члан 229 закључење рестриктивног споразума
Члан 230 примање мита у обављању привредне делатности
Члан 231 давање мита у обављању привредне делатности
	
	
	
	
	

	БРОЈ ЛИЦА

	По нерешеним пријавама из ранијег периoда  
	
	1528
	1716
	1760
	1672

	укупно новопримљених пријава
	2468
	1185
	838
	685
	561

	укупно у раду пријава 
	2468
	2723
	2554
	2445
	2233

	решење о одбачају кривичне пријаве
	691
	345
	640
	589
	586

	оптужни предлог
	66
	113
	65
	49
	45

	непосредна оптужница
	
	2
	
	5
	3

	наредба о спровођењу истраге
	187
	146
	89
	110
	89

	оптужeнo након истраге 
	16
	56
	30
	62
	49

	укупно оптужених лица 
	82
	171
	95
	
	

	ОСУЂУЈУЋЕ ПРЕСУДЕ

	затвор
	15
	25
	32
	44
	28

	условне осуде
	36
	76
	37
	16
	23

	споразум о признању кривичног дела
	43
	79
	52
	29
	28

	ослобађајуће пресуде
	
	2
	6
	3
	4

	одбијајуће пресуде
	
	1
	1
	1
	2


Табела 3: Збирни преглед кривичних дела против привреде посебних одељења ВЈТ за сузбијање корупције и посебних одељења виших судова за сузбијање корупције (2018 – 2022)
Укупан број оптужених лица након истраге за кривичних дела против привреде у постуку који води Тужилаштво за организовани криминал (Табела 4), током посматраног периода износио је 14. Укупан број осуђених лица на казну затвора за кривична дела против привреде у постуку који води Тужилаштво за организовани криминал током посматраног периода износио је 48. 
	Кривична дела против привреде  
	
2018
	2019 
	
2020
	2021 

	Члан 227 злоупотреба положаја одговорног лица
Члан 228 злоупотреба у вези са јавном набавком
Члан 363 превара у служби
Члан 364 проневера
Члан 366 трговина утицајем
Члан 367 примање мита
Члан 368 давање мита
	
	
	
	

	БРОЈ ЛИЦА

	по нерешеним пријавама из ранијег периoда  
	

37
	39
	

33
	33

	укупно новопримљених пријава 
	40
	16
	8
	7

	решење о одбачају кривичне пријаве
	2
	11
	5
	0

	оптужни предлог
	2
	0
	0
	0

	непосредна оптужница
	0
	0
	
	0

	наредба о спровођењу истраге
	33
	11
	8
	7

	оптужeнo након истраге 
	3
	4
	7
	0

	осуђујуће пресуде

	затвор
	22
	16
	10
	0

	условне осуде
	1
	1
	0
	0

	споразум о признању кривичног дела
	9
	4
	3
	0

	ослобађајуће 
пресуде
	
	3
	34
	0

	одбијајуће пресуде
	
	1
	0
	0


Табела 4: Збирни преглед кривичних дела против привреде за која су поступци вођени пред Тужилаштвом за организовани криминал (2018 – 2021)


КОРУПЦИЈА КАО ФАКТОР УГРОЖАВАЊА ЕКОНОМСКОГ И СОЦИЈАЛНОГ СИСТЕМА
Корупција својим деловањем и начином испољавања урушава законитости економског, производног и тржишног амбијента, што угрожава социјални мир и спокојство грађана. Поред тога, корупција ствара услове за афирмацију других девијантних појава у друштву, попут сиве економије, недозвољене трговине, злоупотребе права, па и елемената политичке нестабилности. Све ово указује да корупција као економски, социјални, правни и политички „феномен“, на одређеном степену постаје системско питање једног друштва, односно услов одрживости економског, социјалног, правног и политичког система. Последица је стварање девијантног друштва са „новом елитом“ којa своју егзистенцију, али пре свега, економску и политичку моћ дугује управо корупцији. 
Са аспекта економске одрживости свака противзаконита активност усмерена ка стицању економске или неке друге користи у своје име и за свој рачун, а на штету других појединаца, привредних субјеката или државе, нужно води поремећају у економском и правном систему који погодује вршењу и других разних недозвољених активности носилаца јавних овлашћења. У овим активностима, појављује се читав низ учесника који користе знање и вештине да би незаконито стечени новац или неку другу имовинску корист приказали као законито стечен приход или примање. То ствара један незаконити ток одвијања недозвољених активности у оквиру националне економије, који за последицу може имати стављање правног система земље у функцију остварења циљева организованог криминала. 
Угрожавање легитимног тржишног пословања, такође, може бити манифестација недозвољених активности носилаца јавних овлашћења. Наиме, у условима раширене корупције уништава се здрав ривалитет и мотивација да се увећа ефикасност сопствене производње, што урушава оптимизацију алокације економских ресурса, као услова економског напретка (Пејановић, 2012, р. 235).
Последице корупције у оквиру економског и социјалног система могу се испољити и као питање економске правде и једнакости, или проблем социјалних разлика. Ово питање је нарочито важно у оквиру изградње социјално одрживог система. Појава да нека лица остварују веће економске и социјалне користи кроз примену коруптивног система прерасподеле дохотка изазивају велико незадовољство грађана, доводе до одређених социјалних напетости и ремете међуљудске односе, а посебно важно је што на тај начин урушавају економски и привредни систем једне земље са далекосежним последицамана. Овакво стање у привреди и друштву изазива незадовољство грађана и пад моралних и других вредности од значаја за свако друштво у процесу изградње одрживог економског и социјалног система. 
Циљ државе јесте да оствари и задовољи различите опште и заједничке потребе појединца, колективитета и заједнице. Потребе у области социјалне заштите су нужност и циљ сваке друштвене заједнице. Без социјалног мира нема стабилности друштвеног система, а тиме ни стабилности економског система. Уколико економски и политички системи не остварују адекватан систем заштите од коруптивних активности носилаца јавних овлашћења, такав систем ће бити осуђен на даље разарање и раст јаза измећу прокламованих општих циљева и интереса друштвене заједнице. 

РЕЗУЛТАТИ КВАНТИТАТИВНОГ ИСТРАЖИВАЊА У ВЕЗИ СА СТАВОВИМА ГРАЂАНА О КОРУПЦИЈИ У ЈАВНОМ СЕКТОРУ У РЕПУБЛИЦИ СРБИЈИ
Основне информације
Истраживање у вези са ставовима грађана о корупцији у јавном сектору у Републици Србији  је спроведено коришћењем упитника који је затражен, а затим прикупљен на мрежи Google упитник.[footnoteRef:4] [4:   https://docs.google.com/forms/d/e/1FAIpQLSeOl4sGuIJDCacgxeJXg-NVPH0p4ZT-na7Sec4gV30eLxRIMQ/viewform?usp=sf_link] 

Анкета је реализована у периоду од 09.11.2023. до 19.12.2023. године. Број анкетираних особа је 206 са територије Републике Србије. Коришћена је мултиваријантна регресиона анализа која је идентификовала укупан обим оцене главних зависних варијабли (степен корупције; извори - ризици корупције: поверење у јавни сектор; ефикасност примене система заштите) које су повезане са три демографске и социо-економске варијабле: пол, образовање и старост. Тестирали смо главну хипотезу о томе да подизање нивоа друштвене одговорности може допринети изградњи система супртостављања корупцији и јачању система заштите од девијантног понашања појединаца и група. Резултати истраживања показују да већина испитаника подржава примену и увођење различитих мера друштвене одговорности грађана у функцији смањења корупције у друштву.
Друштвено-економске и демографске карактеристике
Узорак је био примерен истраживању и није нужно репрезентативан за српску популацију јер је позив за учешће у online упитнику објављен на друштвеним мрежама и дистрибуиран на адресе познаника и пријатеља аутора. Укупно 206 особа пристало је да учествује у студији истраживања, и попунило је анкетни упитник. Узорак је обухватио 47,2% мушкараца и 52,8% жена.[footnoteRef:5] Од учесника анкете, 24,5% имало је између 15 и 30 година, 42,9% између 31 и 50 година, 26,5% између 51 и 65 године, а старијих од 66 година било је 6,1%. У анкети учешће је узело 32% испитаника са средњим образовањем, 38% са високим образовањем, 21,5% са завршеним магистарским или мастер студијама и 8% са завршеним докторским студијама. [5:  Учешће жена у укупном становништву земље износи 51,3%, а мушкарци 48,7% - Републички завод за статистику, 2020.] 

Дизајн упитника
Први одељак упитника односио се на следећа питања: 
· По вашем мишљењу који су најважнији узроци корупције у јавном сектору?
· Шта утиче на одлуку запосленог у јавном сектору да прихвати корупцију?
· Какав је Ваш став о обиму корупције у јавном сектору?
· На чему су заснована Ваша сазнања о корупцији?
· Да ли сте били у прилици да непосредно присуствујете корупцијском догађају?
· Да ли сте Ви учесник корупцијског догађаја?
· Ако сте били учесник корупцијског догађаја, ко Вам је затражио новац или неку противуслугу?
· Да ли сте Ви понудили новац да би сте остварили за себе или другог неку корист?
· Коме сте Ви понудили новац да би сте остварили за себе или другог неку корист?
· По Вашем мишљењу, где је најизраженија корупција у јавном сектору?
· Да ли би пријавили корумпирану особу?
· По Вашем мишљењу, да ли можемо корупцију смањити или свести на ниво незнатне?
· По Вашем мишљењу, да ли можемо корупцију свести на ниво нулте толеранције?
· По вашем мишљењу, којим мерама можемо као друштво утицати на смањење корупције у јавном сектору?
Други одељак упитника укључивао је истраживачко питање о социоекономским и демографским подацима учесника.
Анализа
У овом истраживању, дескриптивна статистика је израчуната за фундаменталне социоекономске и демографске карактеристике. Циљ истраживања је да се применом научних метода, пре свега правне, социјалне и економске теорије, сагледају негативни токови корупције у јавном сектору, те да се провери да ли и у којој мери подизање нивоа друштвене одговорности грађана може бити инструмент супротстављања корупцији. Тестирали смо централну хипотезу у погледу предвиђања променљивих ставова грађана о        томе да подизање нивоа друштвене одговорности може допринети изградњи система супротстављања корупцији и јачању система заштите од девијантног понашања појединаца и група.
Резултати квантитативног истраживања[footnoteRef:6] [6:  Наша квантитативна анализа била је у складу са Хелсиншком декларацијом (G. Tyebkhan, 2003), која је утврдила смернице за истраживања која укључују људске учеснике.] 

Резултати су подељени у две групе на основу горе наведених методолошких оквира и дизајна истраживања:
· Ставова грађана о томе да подизање нивоа друштвене одговорности може допринети изградњи система супротстављања корупцији и јачању система заштите од девијантног понашања појединаца и група.
· Резултати описне статистике и односи између варијабли и ставова грађана.

Ставови грађана о корупцији у јавном сектору
Ставови грађана о томе да подизање нивоа друштвене одговорности може допринети изградњи система супротстављања корупцији и јачању система заштите од девијантног понашања појединаца и група тестирано је применом следећих питања:
· да ли би пријавили корумпирану особу?
· да ли можемо корупцију смањити или свести на ниво незнатне?
· којим мерама можемо као друштво утицати на смањење корупције у јавном сектору?
Резултате анкете показују следеће резултате: 
1. На питање, да ли би пријавили корумпирану особу, испитаници су дали следеће одговоре:
· Одговор да – пријавио би корумпирану особу, дало је 129 испитаника. Овај резултат показује да 66,5% анкетираних има свест о потреби сузбијања корупције.
· Одговор не – не би пријавили корумпирану особу, дало је 65 испитаника. Овај резултат показује да 33,5% анкетираник нема став о последицама корупције, нити о значају друштвене одговорносту у процесима сузбијања корупције.
1. На питање да ли можемо корупцију смањити или свести на ниво незнатне, испитаници су дали следеће одговоре: 
-	Одговор да – можемо корупцију смањити или свести на ниво незнатне, дало је 125 испитаника. Овај резултат показује да 60,8% анкетираних верује да се корупција може смањити. 
-	Одговор не – не можемо корупцију смањити или свести на ниво незнатне, дало је 68 испитаника. Овај резултат показује да 32,2% анкетираних сматра да се корупција не може смањити.
1. На питање којим мерама можемо као друштво утицати на смањење корупције у јавном сектору, испитаници су дали следеће одговоре:
· подизањем нивоа одговорности, дало је 68 испитаника;
· извесност од кажњавања као најбољи облик превенције корупције дао је 81 испитаник;
· системом санкција дало је 93 испитаника;
· подизањем нивоа свести грађана о последицама корупције дало је 90 испитаника;
· системом образовања дало је 59 испитаника;
· подизањем нивоа моралних вредности код грађана и запослених у јавном сектору дао је 71 испитаник;
· подизањем нивоа зарада запослених у јавном сектору дало је 75 испитаника;
· јачањем националне економије дао је 51 испитаник;
· подизањем нивоа социјалног мира и спокојства грађања дало је 43 испитаника;
· смањењем сиромаштва грађана дало је 56 испитаника;
· на други начин дало је 5 испитаника.
Резултати описне статистике и односи између варијабли и ставова грађана
Резултати описне статистике и односи између варијабли и ставова грађана анализираћемо кроз следеће одговоре испитаника:
· оцену слагања са најважнијим узроцима корупције у јавном сектору; 
· оцену слагања са ставом шта утиче на одлуку запосленог у јавном сектору да прихвати корупцију;
· оцену слагања са ставом где је најизраженија корупција;
· оцену слагања са ставом о пријави корумпиране особе;
· оцену става о обиму корупције у јавном сектору.
1. Слагања са најважнијим узроцима корупције у јавном сектору, испитаници су дали кроз следеће описне одговоре:
· мале плате запослених: према овом критеријуму одговорила су 82 испитаника, односно 40,6%. 
· социјални мир и неспокојство грађана: према овом критеријуму одговорио је 31 испитаник, односно 15,3%. 
· морална криза: према овом критеријуму одговорило је 85 испитаника, односно 42,1%. 
· егоизам: према овом критеријуму одговорило је 45 испитаника, односно 22,3%. 
· култура: према овом критеријуму одговорило је 39 испитаника, односно 19,3%. 
· одсуство механизма унутрашње контроле: према овом критеријуму одговорило је 66 испитаника, односно 32,7%. 
· жеља за богаћењем: према овом критеријуму одговорила су 92 испитаника, односно 45,5%. 
· неефикасност правосудног система: према овом критеријуму одговорило је 67 испитаника, односно 33,2%. 
· људска природа: према овом критеријуму одговорила су 42 испитаника, односно 20,8%. 
· свест и ставови запослених о корупцији: према овом критеријуму одговорило је 60 испитаника, односно 29,7%. 
· свест и ставови грађана о корупцији: према овом критеријуму одговорило је 47 испитаника, односно 23,3%. 
· политички амбијент: према овом критеријуму одговорило је 69 испитаника, односно 34,2%. 
· образовање: према овом критеријуму одговорило је 27 испитаника, односно 13,4%. 
· нешто другo: према овом критеријуму одговорило је 9 испитаника, односно 4,5%.
    (2) Слагања са ставом шта утиче на одлуку запосленог у јавном сектору да прихвати корупцију, испитаници су дали кроз следеће описне одговоре:
· материјална корист: одговорило је 112 испитаника, односно 56,3%. 
· морална криза: одговорила су 63 испитаника, односно 31,7%. 
· враћање услуге: одговорио је 51 испитаник, односно 25,6%. 
· родбина и пријатељи: одговорила су 44 испитаника, односно 22,1%. 
· политички притисци: одговорило је 65 испитаника, односно 32,7%. 
· осећај моћи: одговорило је 60 испитаника, односно 30,2%. 
· незнатан ризик од санкција: одговорило је 60 испитаника, односно 30,2%. 
· тешкоће у откривању и доказивању корупције: одговорило је 49 испитаника, односно 24,6%. 
(3) Оцену слагања са ставом где је најизраженија корупција, испитаници су дали кроз следеће описне одговоре:
· у полицији: одговорило је 37 испитаника, односно 19%.  
· у правосуђу: одговорило је 27 испитаника, односно 13,8%.  
· у здравству: одговорило је 56 испитаника, односно 28,7%.  
· у просвети: одговорило је 11 испитаника, односно 5,6%.  
· у локалној самоуправи: одговорило је 39 испитаника, односно 20%.  
· у министарствима: одговорило је 25 испитаника, односно 12,8%. 
(4) Оцену слагања са ставом о пријави корумпиране особе, испитаници су дали кроз следеће описне одговоре: 
· одговор да –пријавио би корупцију, дало је 129 испитаника, односно 66,5%.  
· одговор не – не би пријавио корупцију дало је 65 испитаника, односно 33,5%.
           (5) Оцену става о обиму корупције у јавном сектору испитаници су дали кроз следеће описне одговоре:
· не знам - одговорило је 15 испитаника, односно 7,5%.
· не интересује ме - одговорило је 12 испитаника, односно 6%.
· то није мој проблем - одговорило је 13 испитаника, односно 6,5%.
· корупција је висока - одговорило је 97 испитаника, односно 48,5%.
· корупција је осредња - одговорило је 34 испитаника, односно 17%.
· корупција је мала - одговорило је 15 испитаника, односно 7,5%.
· корупција је незнатна - одговорило је 12 испитаника, односно 6%.
· корупција није присутна – одговорила су 2 испитаника, односно 1%.

Дискусија
Испитивање ставова анкетираних према корупцији, указује да су грађани свесни последица девијантног понашања појединаца у јавном сектору, што је у складу са нашом постављеном главном хипотезом. Јачање система друштвене одговорности и подизање нивоа свести грађана о корупцији, према оцени испитаника је неопходан услов супротстављања и њеном смањењу у друштву. 
Оцена испитаника у погледу слагања са узроцима корупције у јавном сектору високо је изражена. Најзанчајнији узроци корупције према оцени испитаника су: мале плате запослених, морална криза, култура, жеља за богаћењем, неефикасност правосудног система.
 Према оцени испитаника најзначајније мере којима можемо утицати на смањење корупције су: подизање нивоа одговорности, подизање нивоа ефикасности сузбијања, системом санкција, подизањем нивоа свести грађана о последицама корупције, подизањем нивоа моралних вредности код грађана и запослених у јавном сектору, подизањем нивоа зарада запослених у јавном сектору.
На основу резултата истраживања можемо извести закључак да не постоје велике разлике у ставовима грађана о потреби јачања друштвене свести и друштвене одговорности у процесима сузбијања корупције. Општа оцена је да ће сe применом мера друштвене одговорности повећати ниво ефикасности у сузбијању корупције.

УМЕСТО ЗАКЉУЧКА
Спречавање корупције, не налази се само у кривичноправној заштити, већ и у уклањању и нестајању свих оних узрока који погодују њеном извршењу. Казнена политика не може елиминисати корупцију, она је може само свести на привидно разуман ниво, јер на извршиоца коруптивних радњи, у значајној мери утиче однос између очекиване користи коју може остварити и очекиване санкције уколико буде откривен и кажњен. У том правцу казнену политику треба градити тако да изречене казнене мере буду значајно „више“ од износа коруптивне користи. Осим тога, посебно је значајно нагласити да сузбијање корупције, посебно у јавном сектору има пресудну улогу у обезбеђивању економског раста и стабилности сваке државе, а која обухвата и превенцију и репресију. Иако је према мишљењу јавности казнена политика у вези са корупцијом блага, много је значајнија извесност од кажњавања која представља најбољу превенцију. С обзиром на то да корупција представља глобални проблем, од посебне важности је усклађивање прописа и њихово спровођење.

ПЕРЦЕПЦИЈА ГРАЂАНА СРБИЈЕ О КОРУПЦИЈИ У ЈАВНОМ СЕКТОРУ - ПРАВНА И СОЦИЈАЛНО-ЕКОНОМСКА КОМПОНЕНТА 
Резиме
Корупција као незаобилазна детерминанта сваке државе и друштва, у себи садржи бројне факторе негативних токова интереса појединаца и колективитета и узрокује поремећаје у правном, социјалном, економском, финансијском и политичком систему. Корупција подразумева подмићивање и сваки други облик понашања у вези са лицима којима су поверена овлашћења у јавном или приватном сектору, а која крше обавезе које проистичу из њиховог статуса јавних службеника, приватно запослених, независних агената или неких других лица, при чему су та понашања усмерена ка стицању неприкладне користи било које врсте за њих саме или друга лица. То ствара један незаконити ток одвијања недозвољених активности у оквиру националне економије, који за последицу може имати стављање правног система земље у функцију остварења циљева организованог криминала. 
Јавни сектор је по својој садржини конгломерат различитих подсектора, с тим да је најважнији државни буџет или сектор власти. Циљ државе јесте да оствари и задовољи различите опште и заједничке потребе појединца, колективитета и заједнице. Појава да нека лица остварују веће економске и социјалне користи кроз примену коруптивног система прерасподеле дохотка изазивају велико незадовољство грађана, доводе до одређених социјалних напетости и ремете међуљудске односе, а посебно важно је што на тај начин урушавају економски и привредни систем једне земље са далекосежним последицамана. 
Проучавајући инструменте и негативне токове корупције, теорија и пракса указују на неопходност и потребу примене одређених инструмената заштите, који имају задатак да пред државу, односно пред грађане, успоставе систем одрживог механизма супротстављања овом девијантном понашању појединаца и група. У Републици Србији иструменте супростављања корупцији можемо уочити у оквиру успостављеног система кривичноправне заштите. Коруптивна кривична дела прописана у Кривичном законику су: у Глави 15 - Кривична дела против изборних права: давање и примање мита у вези са гласањем (члан 156); у Глави 22 - Кривична дела против привреде: злоупотреба положаја одговорног лица (члан 227), злоупотреба у вези са јавном набавком (члан 228), злоупотреба у поступку приватизације (члан 228а), закључење рестриктивног споразума (члан 229), примање мита у обављању привредне делатности (члан 230), давање мита у обављању привредне делатности (члан 231); у Глави 33 - Кривична дела против службене дужности: злоупотреба службеног положаја (члан 359), превара у служби (члан 363), проневера (члан 364), трговина утицајем (члан 366), примање мита (члан 367), давање мита (члан 368).   
У Закону о спречавању корупције, којим се уређује правни положај, надлежност, организација и рад Агенције за спречавање корупције, правила о спречавању сукоба интереса при обављању јавних функција, кумулација јавних функција, пријављивање имовине и прихода јавних функционера, поступак у коме се одлучује о постојању повреде овог закона и друга питања која су значајна за спречавање корупције (члан 1), прописано је још једно коруптивно кривично дело непријављивање имовине и прихода или давање лажних података о имовини и приходима (члан 101). 
У Републици Србији су формирана посебна одељења за сузбијање корупције Виших јавних тужилаштава и Виших судова у Београду, Краљеву, Нишу и Новом Саду, при чему у појединим предметима, под условима предвиђеним законом, може поступати и Тужилаштво за организовани криминал. У периоду од 2018. до 2022. године укупан број оптужених лица након истраге за кривична дела против службене дужности у поступцима који су се води пред посебним одељењима ВЈТ за сузбијање корупције и посебним одељењима виших судова за сузбијање корупције износио је 516, а укупан број осуђених лица на казну затвора за кривична дела против службене дужности износио је 317. Укупан број оптужених лица за кривична дела против привреде током посматраног периода износио је 348, а укупан број осуђених лица на казну затвора за кривична дела против привреде износио је 144. 
Истраживање о ставовима грађана о корупцији у јавном сектору у Републици Србији  је спроведено у периоду од 09.11.2023. до 19.12.2023. године, коришћењем упитника који је затражен, а затим прикупљен на мрежи Google упитник. Тестирали смо главну хипотезу о томе да подизање нивоа друштвене одговорности може допринети изградњи система супртостављања корупцији и јачању система заштите од девијантног понашања појединаца и група. Резултати истраживања показују да већина испитаника подржава примену и увођење различитих мера друштвене одговорности грађана у функцији смањења корупције у друштву. Оцена испитаника у погледу слагања са узроцима корупције у јавном сектору високо је изражена. Најзанчајнији узроци корупције према оцени испитаника су: мале плате запослених, морална криза, култура, жеља за богаћењем, неефикасност правосудног система. Према оцени испитаника најзначајније мере којима можемо утицати на смањење корупције су: подизање нивоа одговорности, подизање нивоа ефикасности сузбијања, системом санкција, подизањем нивоа свести грађана о последицама корупције, подизањем нивоа моралних вредности код грађана и запослених у јавном сектору, подизањем нивоа зарада запослених у јавном сектору. 
На основу резултата истраживања можемо извести закључак да не постоје велике разлике у ставовима грађана о потреби јачања друштвене свести и друштвене одговорности у процесима сузбијања корупције. Општа оцена је да ће сe применом мера друштвене одговорности повећати ниво ефикасности у сузбијању корупције. 

